               IL-KUMMISSJONI EWROPEA
            Brussell, 11.2.2021
            COM(2021) 68 final
            2021/0036(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li għandha tittieħed f’isem l-Unjoni Ewropea fil-konsultazzjonijiet mar-Renju Unit biex jintlaħaq ftehim dwar il-qabdiet totali permissibbli għall-2021 u għal ċerti stokkijiet tal-baħar fond għall-2021 u l-2022

               MEMORANDUM TA’ SPJEGAZZJONI

               1.Suġġett tal-proposta

               Din il-proposta tikkonċerna Deċiżjoni li tistabbilixxi l-pożizzjoni li għandha tittieħed f’isem l-Unjoni fil-konsultazzjonijiet mar-Renju Unit għall-iffissar tal-qabdiet totali permissibbli (TACs) għas-sena 2021 u għal ċerti stokkijiet tal-baħar fond għas-snin 2021-2022.

               2.Kuntest tal-proposta

               Il-Ftehim dwar il-Kummerċ u l-Kooperazzjoni bejn l-Unjoni Ewropea u l-Komunità Ewropea tal-Enerġija Atomika, minn naħa waħda, u r-Renju Unit tal-Gran Brittanja u l-Irlanda ta’ Fuq, min-naħa l-oħra (“it-TCA”)
                  1
               , daħal fis-seħħ b’mod proviżorju mill-1 ta’ Jannar 2021
                  2
               .

               L-Unjoni u r-Renju Unit (“il-Partijiet”) qablu li jikkooperaw bil-ħsieb li jiżguraw li l-attivitajiet tas-sajd għall-istokkijiet kondiviżi fl-ilmijiet tagħhom ikunu ambjentalment sostenibbli fit-tul, u li jikkontribwixxu għall-kisba ta’ benefiċċji ekonomiċi u soċjali, filwaqt li jirrispettaw bis-sħiħ id-drittijiet u l-obbligi tal-Istati kostali indipendenti kif eżerċitati mill-Partijiet.

               Iż-żewġ Partijiet jikkondividu l-objettiv li jisfruttaw l-istokkijiet kondiviżi b’rati maħsuba biex iżommu u jirrestawraw b’mod progressiv il-popolazzjonijiet tal-ispeċijiet mistada ’il fuq mil-livelli tal-bijomassa li jistgħu jipproduċu r-rendiment massimu sostenibbli.

               Skont l-Artikolu FISH.6 tat-TCA, il-Partijiet għandhom iwettqu konsultazzjonijiet biex jaqblu dwar it-TACs għas-sena ta’ wara.

               Għalhekk, il-Kummissjoni se tidħol, f’isem l-Unjoni, f’konsultazzjonijiet mar-Renju Unit dwar l-iffissar tal-opportunitajiet tas-sajd għall-istokkijiet kondiviżi għall-2021 u għall-2021-2022 għal ċerti stokkijiet tal-baħar fond.

               Ir-Regolament (UE) Nru 1380/2013 tal-Parlament Ewropew u tal-Kunsill
                  3
                jipprevedi li l-Unjoni għandha tiżgura li l-attivitajiet tas-sajd u tal-akkwakultura jkunu ambjentalment sostenibbli fit-tul u jkunu ġestiti b’tali mod li jkun konsistenti mal-objettivi li jinkisbu benefiċċji ekonomiċi, soċjali u tal-impjiegi, u li jikkontribwixxu għad-disponibbiltà tal-provvisti tal-ikel. Jipprevedi wkoll li l-Unjoni għandha tapplika l-approċċ prekawzjonarju għall-ġestjoni tas-sajd, u għandu jkollha l-għan li tiżgura li l-isfruttar ta’ riżorsi ħajjin tal-baħar jirrestawra l-popolazzjoni ta’ speċijiet mistada u jżommhom ’il fuq mil-livelli li jistgħu jipproduċu r-rendiment massimu sostenibbli.

               Jipprevedi wkoll li l-Unjoni għandha tieħu miżuri ta’ ġestjoni u ta’ konservazzjoni bbażati fuq l-aqwa parir xjentifiku disponibbli, biex tappoġġa l-iżvilupp ta’ għarfien u pariri xjentifiċi, biex telimina l-qbid skartat b’mod gradwali u tippromwovi l-metodi ta’ sajd li jikkontribwixxu għal sajd aktar selettiv u l-evitar u t-tnaqqis, kemm jista’ jkun, ta’ qabdiet mhux mixtieqa, għal sajd b’impatt baxx fuq l-ekosistema tal-baħar u r-riżorsi tas-sajd.

               Barra minn hekk, l-Artikolu 28 tar-Regolament (UE) Nru 1380/2013 jipprevedi b’mod speċifiku li dawk l-objettivi u l-prinċipji jridu jiġu applikati mill-Unjoni bħala parti mit-twettiq tar-relazzjonijiet esterni tagħha dwar is-sajd. Skont l-Artikolu 33 tiegħu, l-Unjoni għandha tagħmel kull sforz biex tilħaq arranġamenti komuni għas-sajd tal-istokkijiet kondiviżi bil-ħsieb li l-ġestjoni sostenibbli ssir possibbli.

               Abbażi tal-approċċ fid-dokument informali tal-Kummissjoni ppreżentat lill-Kunsill fis-7 ta’ Jannar 2021 (dok. 5031/21) u tad-dokument informali rivedut, bi kjarifiki addizzjonali dwar il-proċess, ippreżentat lill-Kunsill fl-14 ta’ Jannar 2021 (dok. 5031/1/21 REV 1), u b’kont meħud tal-gwida tal-Kunsill kif artikolata fid-dokument 5543/21 tas-26 ta’ Jannar 2021, jixraq li tiġi stabbilita l-pożizzjoni li għandha tittieħed f’isem l-Unjoni fil-konsultazzjonijiet mar-Renju Unit għall-iffissar ta’ TACs għall-istokkijiet kondiviżi għas-sena 2021 u għal ċerti stokkijiet tal-baħar fond għas-snin 2021-2022.

               Matul il-proċess kollu ta’ konsultazzjoni, l-involviment regolari u sħiħ tal-Kunsill għandu jiġi żgurat f’waqtiet xierqa permezz ta’ koordinazzjoni u kooperazzjoni estensivi bejn il-Kunsill u l-Kummissjoni. Il-Kummissjoni se tfittex l-approvazzjoni tal-pożizzjoni tal-Unjoni f’kooperazzjoni mal-Kunsill fil-livell xieraq, inkluż gwida qabel ma jiġu konklużi l-konsultazzjonijiet mar-Renju Unit. Is-servizzi tal-Kummissjoni se jiddiskutu mal-Grupp ta’ Ħidma dwar is-Sajd b’mod f’waqtu qabel kull ċiklu ta’ konsultazzjonijiet, inkluż billi jippreżentaw it-triq ’il quddiem għaċ-ċiklu li jmiss, u se jirrapportaw lill-Grupp ta’ Ħidma dwar is-Sajd wara kull ċiklu ta’ konsultazzjonijiet. Id-delegati tal-Istati Membri se jiġu mistiedna jipparteċipaw bħala membri tad-delegazzjoni tal-UE. Se tiġi żgurata koordinazzjoni in situ.

               3.Il-pożizzjoni li għandha tittieħed f’isem l-Unjoni

               Il-pożizzjoni li għandha tittieħed f’isem l-Unjoni fil-laqgħat għal konsultazzjonijiet mar-Renju Unit bil-ħsieb li jiġu stabbiliti t-TACs għall-istokkijiet kondiviżi għall-2021 u għal ċerti stokkijiet tal-baħar fond għall-2021 u l-2022.

               4.Bażi ġuridika

               4.1.Bażi ġuridika proċedurali

               4.1.1.Prinċipji

               L-Artikolu 218(9) tat-Trattat dwar il-Funzjonament tal-Unjoni Ewropea (TFUE) jipprevedi deċiżjonijiet li jistabbilixxu “l-pożizzjonijiet li għandhom jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim”.

               Jixraq li tiġi stabbilita l-pożizzjoni li għandha tittieħed f’isem l-Unjoni rigward l-arranġamenti li jsiru bejn il-Partijiet li jimplimentaw it-TAC dwar l-opportunitajiet tas-sajd fil-qafas legali applikabbli tal-UE.

               4.1.2.Applikazzjoni għal dan il-każ

               Sakemm il-Ftehim dwar il-Kummerċ u l-Kooperazzjoni (“TCA”) bejn l-UE u r-Renju Unit jiġi ratifikat u jidħol fis-seħħ, it-TCA japplika b’mod proviżorju mill-1 ta’ Jannar 2021. F’konformità mat-TCA, l-Unjoni trid tikkonsulta mar-Renju Unit rigward il-ġestjoni konġunta tar-riżorsi ħajjin tal-baħar kondiviżi għall-2021, b’mod partikolari l-istokkijiet tal-ħut kondiviżi. Tali obbligu huwa konformi mal-Artikolu 63 tal-Konvenzjoni tan-NU dwar id-Dritt Marittimu (UNCLOS).

               Il-konsultazzjonijiet bejn l-Unjoni u r-Renju Unit għandhom isiru billi l-partijiet iridu jfittxu li jiksbu arranġament skont l-Artikolu FISH.6(2), FISH.6(4) (a) sa (d) u FISH.6(6) tat-TCA dwar l-opportunitajiet tas-sajd u l-kundizzjonijiet marbuta b’mod intrinsiku għas-sena kalendarja 2021 u għall-2021-2022 għal ċerti stokkijiet tal-baħar fond, mill-1 ta’ Jannar 2021.

               Filwaqt li l-Unjoni ffissat l-opportunitajiet tas-sajd mill-1 ta’ Jannar 2021 kif stabbilit mill-Kunsill
                  4
               , jenħtieġ li dawn jiġu maqbula mar-Renju Unit skont l-Artikolu FISH.6 TCA.

               L-atti previsti la jissupplimentaw u lanqas jemendaw il-qafas istituzzjonali tat-TCA. Għalhekk, il-bażi ġuridika proċedurali tad-Deċiżjoni proposta hija l-Artikolu 218(9) tat-TFUE.

               4.2.Bażi ġuridika sostantiva

               4.2.1.Prinċipji

               Il-bażi ġuridika sostantiva għal Deċiżjoni skont l-Artikolu 218(9) tat-TFUE tiddependi primarjament mill-objettiv u mill-kontenut tal-att previst li dwaru tittieħed pożizzjoni f’isem l-Unjoni. Jekk dak l-att isegwi żewġ għanijiet jew ikollu żewġ komponenti, u jekk wieħed minn dawn l-għanijiet jew minn dawn il-komponenti jkun identifikabbli bħala l-att ewlieni, filwaqt li l-ieħor ikun sempliċiment inċidentali, id-Deċiżjoni skont l-Artikolu 218(9) tat-TFUE trid tiġi bbażata fuq bażi ġuridika sostantiva waħda, jiġifieri dik li jirrikjedi l-għan jew il-komponent ewlieni jew predominanti.

               4.2.2.Applikazzjoni għal dan il-każ

               L-objettiv ewlieni u l-kontenut tal-att previst huma relatati mal-iffissar ta’ opportunitajiet tas-sajd.

               Għalhekk, il-bażi ġuridika sostantiva tad-deċiżjoni proposta hija l-Artikolu 43(3) tat-TFUE. Ir-Regolament (UE) Nru 1380/2013 huwa l-bażi ġuridika li tistabbilixxi l-prinċipji li għandhom jiġu riflessi f’din il-pożizzjoni.

               4.3.Konklużjoni

               Jenħtieġ li l-bażi ġuridika tad-Deċiżjoni proposta tkun l-Artikolu 43(3) tat-TFUE, flimkien mal-Artikolu 218(9) tat-TFUE.

               2021/0036 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li għandha tittieħed f’isem l-Unjoni Ewropea fil-konsultazzjonijiet mar-Renju Unit biex jintlaħaq ftehim dwar il-qabdiet totali permissibbli għall-2021 u għal ċerti stokkijiet tal-baħar fond għall-2021 u l-2022

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 43(3), flimkien mal-Artikolu 218(9) tiegħu,

               Wara li kkunsidra l-proposta mill-Kummissjoni Ewropea,

               Billi:

               (1)Il-Ftehim dwar il-Kummerċ u l-Kooperazzjoni bejn l-Unjoni Ewropea u l-Komunità Ewropea tal-Enerġija Atomika, minn naħa waħda, u r-Renju Unit tal-Gran Brittanja u l-Irlanda ta’ Fuq, min-naħa l-oħra (“it-TCA”)
                  5
               , ġie ffirmat fit-30 ta’ Diċembru 2020 mill-Unjoni li aġixxiet abbażi tal-awtorizzazzjoni mogħtija bid-Deċiżjoni tal-Kunsill (UE) 2020/2252
                  6
               , u japplika b’mod proviżorju mill-1 ta’ Jannar 2021.

               (2)Skont l-Artikolu FISH.2 tat-TCA, l-Unjoni u r-Renju Unit qablu li jikkooperaw bil-ħsieb li jiżguraw li l-attivitajiet tas-sajd għall-istokkijiet kondiviżi fl-ilmijiet tagħhom ikunu ambjentalment sostenibbli fit-tul, u li jikkontribwixxu għall-kisba ta’ benefiċċji ekonomiċi u soċjali, filwaqt li jirrispettaw bis-sħiħ id-drittijiet u l-obbligi tal-Istati kostali indipendenti kif eżerċitati mill-Partijiet. Iż-żewġ Partijiet jikkondividu l-objettiv li jisfruttaw l-istokkijiet kondiviżi b’rati maħsuba biex iżommu u jirrestawraw b’mod progressiv il-popolazzjonijiet tal-ispeċijiet mistada ’il fuq mil-livelli tal-bijomassa li jistgħu jipproduċu r-rendiment massimu sostenibbli.

               (3)F’konformità mat-TCA, l-Unjoni trid tikkonsulta mar-Renju Unit dwar il-ġestjoni konġunta tar-riżorsi ħajjin tal-baħar kondiviżi, b’mod partikolari l-istokkijiet tal-ħut kondiviżi.

               (4)Skont l-Artikolu FISH.6 tat-TCA, l-Unjoni u r-Renju Unit għandhom iwettqu konsultazzjonijiet biex jaqblu dwar il-qabdiet totali permissibbli (“TACs”) għall-istokkijiet tal-ħut kondiviżi għall-2021 u għal ċerti stokkijiet tal-baħar fond għall-2021 u l-2022.

               (5)Il-konsultazzjonijiet annwali relatati mas-sajd jenħtieġ li jitwettqu mill-Kummissjoni abbażi tal-pożizzjonijiet tal-Unjoni li għandhom jiġu stabbiliti mill-Kunsill skont id-dispożizzjonijiet rilevanti tat-Trattat.

               (6)Għalhekk, il-Kummissjoni jenħtieġ li tidħol f’konsultazzjonijiet mar-Renju Unit dwar l-iffissar ta’ tali opportunitajiet tas-sajd. L-involviment regolari u sħiħ tal-Kunsill f’dan il-proċess għandu jiġi żgurat permezz ta’ koordinazzjoni u kooperazzjoni estensivi bejn il-Kunsill u l-Kummissjoni.

               (7)Il-Parlament Ewropew jenħtieġ li jiġi infurmat minnufih u bis-sħiħ dwar l-istadji kollha tal-proċedura, kif previst fl-Artikolu 218(10) tat-TFUE sabiex ikun jista’ jeżerċita bis-sħiħ il-prerogattivi tiegħu f’konformità mat-Trattati.

               (8)L-obbligu ta’ konsultazzjoni u rapportar jenħtieġ li jkun kompatibbli mas-setgħat ta’ rappreżentanza esterna tal-Kummissjoni u li jiżgura eżitu rapidu u f’waqtu tal-konsultazzjonijiet. Il-metodu ta’ ħidma stabbilit jenħtieġ li jirrispetta wkoll id-dritt ta’ inizjattiva tal-Kummissjoni.

               (9)Huwa f’idejn il-Kunsill li jistabbilixxi l-pożizzjoni li għandha tittieħed f’isem l-Unjoni fil-konsultazzjonijiet mar-Renju Unit għall-iffissar tat-TACs għall-istokkijiet kondiviżi għas-sena 2021 u għal ċerti stokkijiet tal-baħar fond għas-snin 2021-2022.

               (10)L-Artikolu 2(1) tar-Regolament (UE) Nru 1380/2013 tal-Parlament Ewropew u tal-Kunsill
                  7
                jipprevedi li l-Unjoni għandha tiżgura li l-attivitajiet tas-sajd u tal-akkwakultura jkunu ambjentalment sostenibbli fit-tul u jkunu ġestiti b’tali mod li jkun konsistenti mal-objettivi li jinkisbu benefiċċji ekonomiċi, soċjali u tal-impjiegi, u li jikkontribwixxu għad-disponibbiltà tal-provvisti tal-ikel.

               (11)L-Artikolu 2(2) tar-Regolament (UE) Nru 1380/2013 jipprevedi wkoll li l-Unjoni għandha tapplika l-approċċ prekawzjonarju għall-ġestjoni tas-sajd, u għandu jkollha l-għan li tiżgura li l-isfruttar ta’ riżorsi ħajjin tal-baħar jirrestawra l-popolazzjoni ta’ speċijiet mistada u jżommhom ’il fuq mil-livelli li jistgħu jipproduċu r-rendiment massimu sostenibbli. Barra minn hekk, il-ġestjoni tas-sajd jenħtieġ li tkun koerenti mal-kisba ta’ Status Ambjentali Tajjeb skont id-Direttiva Kwadru dwar l-Istrateġija Marina (l-Artikolu 2(5)(j)). L-Artikolu 2(5) jipprevedi wkoll li l-Unjoni għandha tappoġġa l-iżvilupp ta’ għarfien u pariri xjentifiċi, biex telimina l-qbid skartat b’mod gradwali u tippromwovi l-metodi ta’ sajd li jikkontribwixxu għal sajd aktar selettiv u l-evitar u t-tnaqqis, kemm jista’ jkun, ta’ qabdiet mhux mixtieqa, għal sajd b’impatt baxx fuq l-ekosistema tal-baħar u r-riżorsi tas-sajd. L-Artikolu 3(3) tar-Regolament (UE) Nru 1380/2013 jipprevedi li l-Unjoni għandha tieħu miżuri ta’ ġestjoni u ta’ konservazzjoni abbażi tal-aqwa parir xjentifiku disponibbli. Barra minn hekk, l-Artikolu 28 ta’ dak ir-Regolament (UE) Nru 1380/2013 jipprevedi b’mod speċifiku li dawk l-objettivi u l-prinċipji għandhom jiġu applikati mill-Unjoni bħala parti mit-twettiq tar-relazzjonijiet esterni tagħha dwar is-sajd, u l-Artikolu 33 ta’ dak ir-Regolament (UE) Nru 1380/2013 jipprevedi l-prinċipji u l-objettivi tal-ġestjoni tal-istokkijiet ta’ interess komuni għall-Unjoni u l-pajjiżi terzi u l-ftehimiet dwar l-iskambju u l-ġestjoni konġunta.

               (12)Filwaqt li l-Unjoni stabbiliet opportunitajiet tas-sajd mill-1 ta’ Jannar 2021
                  8
                f’konformità mal-Artikolu FISH 7 TCA, dawn jenħtieġ li jiġu maqbula mar-Renju Unit.

               (13)Jixraq li tiġi stabbilita l-pożizzjoni li għandha tittieħed f’isem l-Unjoni waqt il-konsultazzjonijiet, minħabba li r-riżultat tal-konsultazzjonijiet jenħtieġ li jiġi implimentat fid-dritt tal-Unjoni,

                 ADOTTA DIN ID-DEĊIŻJONI:

               Artikolu 1

               Il-pożizzjoni li għandha tittieħed f’isem l-Unjoni fil-konsultazzjonijiet mar-Renju Unit dwar l-iffissar tal-opportunitajiet tas-sajd għall-istokkijiet kondiviżi għall-2021 u għall-2021-2022 għal ċerti stokkijiet tal-baħar fond hija stabbilita fl-Annessi I u II.

               Artikolu 2

               Din id-Deċiżjoni hija indirizzata lill-Kummissjoni.

               Magħmul fi Brussell,

                     Għall-Kunsill

                     Il-President

                     (1)

                        ĠU L 444, 31.12.2020, p. 14–1462.

                     (2)

                        Id-Deċiżjoni tal-Kunsill (UE) 2020/2252 tad-29 ta’ Diċembru 2020 dwar l-iffirmar, f’isem l-Unjoni, u l-applikazzjoni proviżorja tal-Ftehim dwar il-Kummerċ u l-Kooperazzjoni bejn l-Unjoni Ewropea u l-Komunità Ewropea tal-Enerġija Atomika, minn naħa waħda, u r-Renju Unit tal-Gran Brittanja u l-Irlanda ta’ Fuq, min-naħa l-oħra, u tal-Ftehim bejn l-Unjoni Ewropea u r-Renju Unit tal-Gran Brittanja u l-Irlanda ta’ Fuq dwar il-proċeduri ta’ sigurtà għall-iskambju u għall-protezzjoni ta’ informazzjoni klassifikata (ĠU L 444, 31.12.2020, p. 2–10).

                     (3)

                        Ir-Regolament (UE) Nru 1380/2013 tal-Parlament Ewropew u tal-Kunsill tal-11 ta’ Diċembru 2013 dwar il-Politika Komuni tas-Sajd, li jemenda r-Regolamenti tal-Kunsill (KE) Nru 1954/2003 u (KE) Nru 1224/2009 u li jħassar ir-Regolamenti tal-Kunsill (KE) Nru 2371/2002 u (KE) Nru 639/2004 u d-Deċiżjoni tal-Kunsill 2004/585/KE (ĠU L 354, 28.12.2013, p. 22).

                     (4)

                        Ir-Regolament tal-Kunsill (UE) 2021/92 tat-28 ta’ Jannar 2021 li jistabbilixxi għall-2021 l-opportunitajiet tas-sajd għal ċerti stokkijiet tal-ħut u ċerti gruppi ta’ stokkijiet tal-ħut, applikabbli fl-ilmijiet tal-Unjoni u, għal bastimenti tas-sajd tal-Unjoni, f’ċerti ilmijiet mhux tal-Unjoni (ĠU L 31, 29.1.2021, p. 31-192).

                     (5)

                        ĠU L 444, 31.12.2020, p. 14–1462.

                     (6)

                        Id-Deċiżjoni tal-Kunsill (UE) 2020/2252 tad-29 ta’ Diċembru 2020 dwar l-iffirmar, f’isem l-Unjoni, u l-applikazzjoni proviżorja tal-Ftehim dwar il-Kummerċ u l-Kooperazzjoni bejn l-Unjoni Ewropea u l-Komunità Ewropea tal-Enerġija Atomika, minn naħa waħda, u r-Renju Unit tal-Gran Brittanja u l-Irlanda ta’ Fuq, min-naħa l-oħra, u tal-Ftehim bejn l-Unjoni Ewropea u r-Renju Unit tal-Gran Brittanja u l-Irlanda ta’ Fuq dwar il-proċeduri ta’ sigurtà għall-iskambju u għall-protezzjoni ta’ informazzjoni klassifikata (ĠU L 444, 31.12.2020, p. 2–10).

                     (7)

                        Ir-Regolament (UE) Nru 1380/2013 tal-Parlament Ewropew u tal-Kunsill tal-11 ta’ Diċembru 2013 dwar il-Politika Komuni tas-Sajd, li jemenda r-Regolamenti tal-Kunsill (KE) Nru 1954/2003 u (KE) Nru 1224/2009 u li jħassar ir-Regolamenti tal-Kunsill (KE) Nru 2371/2002 u (KE) Nru 639/2004 u d-Deċiżjoni tal-Kunsill 2004/585/KE (ĠU L 354, 28.12.2013, p. 22).

                     (8)

                        Ir-Regolament tal-Kunsill (UE) 2021/92 tat-28 ta’ Jannar 2021 li jistabbilixxi għall-2021 l-opportunitajiet tas-sajd għal ċerti stokkijiet tal-ħut u ċerti gruppi ta’ stokkijiet tal-ħut, applikabbli fl-ilmijiet tal-Unjoni u, għal bastimenti tas-sajd tal-Unjoni, f’ċerti ilmijiet mhux tal-Unjoni (ĠU L 31, 29.1.2021, p. 31-192).

    ---documentbreak---

               IL-KUMMISSJONI EWROPEA
            Brussell, 11.2.2021
            COM(2021) 68 final
            ANNESSI
            tal-
            proposta għal Deċiżjoni tal-Kunsill
            dwar il-pożizzjoni li għandha tittieħed f’isem l-Unjoni Ewropea fil-konsultazzjonijiet mar-Renju Unit biex jintlaħaq ftehim dwar il-qabdiet totali permissibbli għall-2021 u għal ċerti stokkijiet tal-baħar fond għall-2021 u l-2022

               ANNESS 1

               Il-pożizzjoni li għandha tittieħed f’isem l-Unjoni fil-konsultazzjonijiet mar-Renju Unit għall-istabbiliment tal-qabdiet totali permissibbli (TACs) għal stokkijiet kondiviżi għas-sena 2021 u għal ċerti stokkijiet tal-baħar fond għas-snin 2021-2022

               1.Prinċipji

               Fil-qafas tal-konsultazzjonijiet mar-Renju Unit, l-Unjoni għandha:

               (a)Tfittex li tiżgura li t-TACs maqbula jkunu konsistenti mad-dritt internazzjonali, u b’mod partikolari mad-dispożizzjonijiet tal-Konvenzjoni tan-Nazzjonijiet Uniti (NU) dwar il-Liġi tal-Baħar tal-1982, tal-Ftehim tal-1995 tan-NU dwar il-Konservazzjoni u l-Ġestjoni ta’ Stokkijiet ta’ Ħut Transżonali u Stokkijiet ta’ Ħut li Jpassi Ħafna;

               (b)Tiżgura li jitħarsu l-impenji internazzjonali tal-Unjoni;

               (c)Tfittex il-konsistenza u s-sinerġija mal-politika li l-Unjoni qed issegwi bħala parti mir-relazzjonijiet bilaterali tas-sajd tagħha ma’ pajjiżi terzi, u tiżgura l-koerenza mal-politiki l-oħrajn tagħha b’mod partikolari fl-oqsma tar-relazzjonijiet esterni, tal-impjiegi, tal-ambjent, tal-kummerċ, tal-iżvilupp, tar-riċerka u tal-innovazzjoni;

               (d)Tfittex li tiżgura li l-qabdiet totali permissibbli jiġu determinati b’mod konġunt f’konformità mal-objettiv ewlieni ta’ konservazzjoni tal-Politika Komuni tas-Sajd, mar-rendiment massimu sostenibbli (MSY) u mal-Pjanijiet Pluriennali applikabbli);

               (e)Tfittex li tiżgura li jkun hemm konformità mal-Konklużjonijiet tal-Kunsill tad-19 ta’ Marzu 2012 dwar il-Komunikazzjoni tal-Kummissjoni dwar id-dimensjoni esterna tal-politika komuni tas-sajd
                  1
               ;

               (f)Tfittex konsistenza mal-Komunikazzjoni tal-Kummissjoni: Lejn sajd aktar sostenibbli fl-UE: is-sitwazzjoni attwali u l-orjentazzjonijiet għall-2021 (COM/2020/248 final)
                  2
               ;

               (g)Timmira li tiżgura kundizzjonijiet ekwi għall-flotta tal-Unjoni abbażi tal-istess prinċipji u standards bħal dawk applikabbli skont id-dritt tal-Unjoni, u li tippromwovi l-implimentazzjoni uniformi ta’ dawk il-prinċipji u l-istandards;

               (h)Tfittex li tistabbilixxi skedi ta’ żmien għall-konsultazzjonijiet annwali għall-opportunitajiet tas-sajd fl-2021.

               2.Orjentazzjonijiet

               Meta jkun xieraq, l-Unjoni għandha tagħmel ħilitha biex tilħaq qbil mar-Renju Unit rigward l-opportunitajiet tas-sajd (TACs u l-miżuri marbuta magħhom b’mod intrinsiku) għall-2021 u għall-2021 u l-2022 għal ċerti stokkijiet tal-baħar fond, abbażi tal-approċċ li ġej.

               Skont kif ikun il-każ, l-Unjoni għandha tikkunsidra kif għal każijiet jew kwistjonijiet individwali jista’ jkun meħtieġ li jiġi żviluppat approċċ speċifiku filwaqt li jitwasslu riżultati li jikkontribwixxu għall-objettiv ġenerali tal-ġestjoni sostenibbli tas-sajd u tar-riżorsi ħajjin tal-baħar f’konformità mal-objettivi tal-PKS. B’dan il-mod, il-Kummissjoni se taħdem mill-qrib mal-Kunsill waqt il-konsultazzjonijiet għall-iżvilupp ulterjuri tal-approċċ, li jikkontribwixxi għall-objettivi tal-PKS u jwassal għal sajd sostenibbli fit-tliet dimensjonijiet tiegħu (id-dimensjoni ambjentali, u dik ekonomika u soċjali):

               (a)tfittex li tistabbilixxi TACs abbażi tal-aqwa parir xjentifiku disponibbli, li jwasslu għal jew iżommu l-kisba tar-rata ta’ sfruttament tar-rendiment massimu sostenibbli, u, fejn tali parir ma jkunx disponibbli, skont il-prinċipju tal-approċċ prekawzjonarju għas-sajd;

               ·ma wasal l-ebda parir xjentifiku mill-Kunsill Internazzjonali għall-Esplorazzjoni tal-Baħar (ICES) rigward it-TACs għall-aringa tal-Kanal tal-Punent, il-barbun tat-tbajja’ u l-lingwata fil-Punent tal-Iskozja, u l-pollakkju iswed fl-ilmijiet tal-Punent. Għalhekk, l-Unjoni jenħtieġ li tfittex tiġdid tat-TAC għall-2020, peress li ma ġie identifikat l-ebda riskju ta’ sfruttament żejjed.

               ·Rigward it-TACs għal-lingwata ta’ ħalq żgħir u l-barbun ilsien il-kelb, għall-barbun imperjali u l-barbun lixx, għaċ-ċiċċirell u għan-nephrops, hemm spariġġ bejn iż-żona ta’ konsulenza tal-ICES u ż-żona ta’ ġestjoni. Uħud mit-TACs huma magħmula minn aktar minn speċi waħda, filwaqt li pariri oħra jivvalutaw stokkijiet differenti tal-istess speċijiet koperti f’TAC waħda. Għal dawn it-TACs, l-Unjoni jenħtieġ li tfittex taħlita tal-aqwa pariri differenti disponibbli, inkluż fejn il-pariri jikkombinaw ir-rendiment massimu sostenibbli u l-parir ta’ prekawzjoni, kif sar fis-snin ta’ qabel.

               (b)għandha tfittex livelli tat-TACs f’konformità mal-objettivi tar-rendiment massimu sostenibbli tal-PKS u mal-pjanijiet pluriennali applikabbli għal 27 TACs f’konformità mal-valutazzjoni tar-rendiment massimu sostenibbli u l-pariri dwar l-FMSY;

               ·Meta l-pjanijiet pluriennali jippermettu l-użu tal-meded tal-FMSY kif previst mill-ICES, l-Unjoni jenħtieġ li tfittex li tagħmel użu minn dawn id-dispożizzjonijiet, jekk il-kundizzjonijiet stabbiliti fil-pjanijiet pluriennali jiġu ssodisfati, filwaqt li tfittex il-livell ottimali fid-dawl tal-elementi kwantitattivi u kwalitattivi fil-pariri.

               ·L-Unjoni jenħtieġ li tfittex li tqis id-diffikultà tas-sajd tal-istokkijiet kollha f’sajd imħallat fil-livell tar-rendiment massimu sostenibbli fl-istess ħin, u b’mod partikolari fejn huwa diffiċli ħafna li jiġi evitat il-fenomenu tal-ispeċijiet bi kwota limitanti. Dan huwa l-każ għat-TACs li ġejjin:

               ·il-bakkaljaw tal-Baħar Ċeltiku (parir dwar it-TAC 0). Dan l-istokk huwa vvalutat taħt il-valur limitu għar-riproduzzjoni, u la s-sajd fil-livelli tal-FMSY, u lanqas il-qabdiet 0 fl-2021 ma jistgħu jikkontribwixxu biżżejjed biex l-istokk jerġa’ lura għal livell ogħla mill-valur limitu fl-2022. L-Unjoni jenħtieġ li tfittex il-ħolqien ta’ TAC għall-qabdiet inċidentali f’livelli li jevitaw kwoti limitanti tas-sajd għal speċijiet oħra, filwaqt li tiġi rispettata l-ħtieġa għal aktar protezzjoni ta’ dan l-istokk vulnerabbli. Il-merlangu fil-Baħar Ċeltiku wkoll jinsab taħt il-valur limitu, iżda s-sajd fil-parti t’isfel tal-medda FMSY iġib l-istokk lura għal livelli ogħla mil-livell minimu. Minħabba l-ħtieġa li l-pressjoni tas-sajd ta’ dawn iż-żewġ stokkijiet tinżamm baxxa, jenħtieġ li jintlaħaq qbil dwar it-TAC għall-merluzz tal-linja sewda fil-partijiet aktar baxxi tal-mortalità mis-sajd relatata mal-MSY, possibbilment permezz ta’ tiġdid tat-TAC għall-2020.

               ·L-Unjoni se tfittex li takkumpanja l-livell tat-TAC b’miżuri ta’ rimedju, kif żviluppati skont ir-reġjonalizzazzjoni u ppreżentati mill-Istati Membri bħala rakkomandazzjonijiet konġunti għall-implimentazzjoni fl-2021.

               ·Fil-passat, iż-żewġ stokkijiet ta’ aringa b’TAC rakkomandat ta’ 0 (7ghk – parir dwar l-MSY, u 5b6b6aN – parir ta’ prekawzjoni) inżammu f’livelli baxxi ta’ sajd, b’sajd limitat għal livelli li jappoġġaw il-valutazzjoni xjentifika ulterjuri.  L-Unjoni jenħtieġ li tfittex li tkompli dan l-approċċ b’TACs xjentifiċi/sentinelli f’livelli li jikkorrispondu għal dawk tas-snin li għaddew.

               (c)tfittex ftehim ibbażat fuq l-approċċ prekawzjonarju li jikkorrispondi mal-parir ewlieni fl-iskeda ta’ pariri tal-ICES għal 43 TACs b’parir ta’ prekawzjoni;

               ·Il-pariri ta’ prekawzjoni jingħataw l-aktar għall-istokkijiet ta’ qabdiet inċidentali (skont il-pjanijiet pluriennali). Hemm xi stokkijiet fil-mira (skont il-pjanijiet pluriennali) fejn l-ICES ma setax jipprovdi valutazzjoni tal-MSY. Dawn it-TACs ukoll jenħtieġ li jiġu miftiehma abbażi tal-parir prekawzjonarju.

               ·Għadd limitat ta’ TACs jirċievu pariri ta’ prekawzjoni pluriennali (eż. il-minfaħ, il-lipp fil-Baħar tat-Tramuntana u l-lipp fl-ilmijiet tal-Punent).  Għal dawn it-TACs, l-Unjoni jenħtieġ li tfittex l-istabbiltà tat-TACs għas-snin korrispondenti. Minħabba l-użu baxx ħafna fis-sajd korrispondenti, l-Unjoni tista’ taqbel ma’ TAC baxxa (ta’ inqas mill-parir tal-ICES) għal tliet TACs għat-tusk (il-Baħar tat-Tramuntana, iż-żoni 5/6/7, u ż-żoni 1/2/14).

               ·Il-bakkaljaw fil-Punent tal-Iskozja (parir dwar it-TAC 0). Dan l-istokk jinsab fi stat simili għall-istokk tal-baħar Ċeltiku. Hawnhekk TAC għall-qabdiet inċidentali hija ġġustifikata biex jiġu evitati kwoti limitanti tas-sajd, prinċipalment tal-merluzz tal-linja sewda. Sabiex il-pressjoni tas-sajd fis-sajd tinżamm imnaqqsa, jenħtieġ li jintlaħaq qbil dwar it-TAC għall-merluzz tal-linja sewda fil-Punent tal-Iskozja (il-parir tal-MSY) skont l-approċċ għall-merluzz tal-linja sewda fil-Baħar Ċeltiku, fil-parti l-baxxa tal-medda tal-mortalità mis-sajd tal-FMSY, possibbilment permezz ta’ tiġdid.

               (d)tfittex konsistenza mal-approċċ speċifiku tal-Unjoni b’mod partikolari fir-rigward tal-istokk tal-mazzola griża, tal-Argentina silus u tas-sallura Ewropea;

               (e)tfittex konferma u estensjoni tal-lista tal-ispeċijiet ipprojbiti, kif żviluppata maż-żmien u abbażi ta’ parir xjentifiku, b’mod partikolari l-projbizzjoni ġenerali għas-sajd għall-klieb il-baħar tal-fond;

               (f)tfittex li taqbel mar-Renju Unit dwar il-metodu u l-applikazzjoni tal-aġġustamenti għat-TACs maqbula wara l-applikazzjoni tal-eżenzjonijiet (eżenzjonijiet de minimis u tas-sopravivenza għall-obbligu tal-ħatt l-art tal-qabdiet kollha). Jenħtieġ li tfittex l-ogħla livell possibbli ta’ konverġenza ta’ tali eżenzjonijiet;

               (g)tfittex qbil dwar il-kontinwazzjoni tal-approċċ żviluppat għall-konservazzjoni tal-ispnotta tat-Tramuntana, b’mod partikolari l-implimentazzjoni ta’ miżuri kif inklużi fir-Regolament dwar l-Opportunitajiet tas-Sajd għall-2021 li jiżgura li l-pressjoni ġenerali tas-sajd tibqa’ bbażata fuq il-parir xjentifiku pprovdut mill-ICES;

               (h)tfittex li taqbel dwar miżuri oħra, funzjonalment marbuta mat-TACs f’konformità u sal-punt kif adottati skont ir-Regolament dwar l-Opportunitajiet tas-Sajd, b’mod partikolari ż-żamma ta’ kundizzjonijiet speċjali, kif stabbilit fin-noti f’qiegħ il-paġna tat-tabelli tat-TACs u l-flessibbiltajiet bejn iż-żoni kif stabbiliti skont l-opportunitajiet tas-Sajd għall-2020 u l-2021;

               (i)tfittex li taqbel dwar il-flessibbiltajiet interannwali f’konformità mar-regolament dwar il-PKS, b’mod partikolari l-Artikolu 15(9) tiegħu;

               (j)timpenja ruħha fuq bażi esploratorja f’diskussjonijiet biex jiġi ffaċilitat biżżejjed aċċess għal kontinwazzjoni sostenibbli tal-attività tas-sajd għal speċijiet bla kwota li ma tippreġudikax il-pożizzjoni li għandha tittieħed mill-UE biex il-Kumitat Speċjalizzat għas-Sajd kompetenti skont il-Ftehim jadotta tali miżuri;

               (k)timpenja ruħha fuq bażi esploratorja f’diskussjonijiet dwar trasferimenti ta’ kwoti simili għat-trasferimenti ta’ kwoti bejn l-UE u n-Norveġja, u dwar possibbiltajiet ta’ skambju tal-kwoti matul is-sena;

               (l)tappoġġa miżuri li jiżviluppaw u jippromwovu l-użu ta’ għodod (teknoloġiji, sistemi ta’ skambju ta’ informazzjoni, reġistri, eċċ.) biex jappoġġaw u jiffaċilitaw l-implimentazzjoni tal-Ftehim, u tiżgura li jkunu kompatibbli ma’ dawk żviluppati fl-Unjoni biex jindirizzaw skopijiet simili;

               (m)tappoġġa miżuri mmirati lejn it-tisħiħ tat-trasparenza, id-djalogu u l-kooperazzjoni mal-partijiet ikkonċernati rilevanti rigward kwistjonijiet relatati mal-implimentazzjoni tal-Ftehim.

               ANNESS 2

               Speċifikazzjoni tal-pożizzjoni li għandha tittieħed mill-Unjoni fil-laqgħat tal-Partijiet waqt il-konsultazzjonijiet annwali dwar it-TAC

               Filwaqt li tqis b’mod partikolari l-approċċ għall-istokkijiet individwali, il-miżuri funzjonalment marbuta mal-opportunitajiet tas-sajd jew mal-miżuri ta’ ġestjoni li jeħtieġu approċċ speċifiku, l-Unjoni għandha twassal riżultati li jikkontribwixxu għall-objettiv ġenerali tal-ġestjoni sostenibbli tas-sajd u tar-riżorsi ħajjin tal-baħar f’mod li jikkorrispondi mal-objettivi tal-PKS u li jwasslu għas-sajd sostenibbli fit-tliet dimensjonijiet tiegħu (id-dimensjoni ambjentali, u dik ekonomika u soċjali). Meta tagħmel dan, il-Kummissjoni se taħdem mill-qrib mal-Kunsill waqt il-konsultazzjonijiet u żżomm lill-Parlament Ewropew infurmat f’konformità mal-Artikolu 218(9) u (10) tat-TFUE.

               L-involviment regolari u sħiħ tal-Kunsill waqt il-proċess kollu tan-negozjati għandu jiġi żgurat permezz ta’ koordinazzjoni u kooperazzjoni estensivi bejn il-Kunsill u l-Kummissjoni. Dan jinkludi laqgħat ta’ koordinazzjoni in situ, preżentazzjonijiet, tgħarrif u diskussjonijiet, involviment sħiħ tad-delegazzjonijiet nazzjonali fil-konsultazzjonijiet inkluż bħala parti mid-delegazzjoni tal-UE, kif ukoll laqgħat tekniċi meta jkunu meħtieġa. Matul in-negozjati, il-Kummissjoni għandha tqis il-pożizzjoni tad-delegazzjonijiet nazzjonali espressa bħala parti minn dan il-proċess ta’ koordinazzjoni.

               Ir-rekwiżit ta’ konsultazzjoni u rappurtar ma jistax ifixkel b’mod proċedurali l-prerogattivi tar-rappreżentanza esterna tal-Kummissjoni u lanqas ma jista’ jirriskja li jħalli impatt negattiv fuq l-eżitu tal-konsultazzjonijiet. Ir-rekwiżiti ta’ kooperazzjoni msemmija hawn fuq għandhom jirrispettaw id-dritt ta’ inizjattiva tal-Kummissjoni.

               Waqt il-konsultazzjonijiet, il-pożizzjoni li għandha tiġi espressa f’isem l-Unjoni tqis l-aktar informazzjoni xjentifika reċenti u informazzjoni rilevanti oħra, f’konformità mal-prinċipji u l-orjentazzjonijiet stabbiliti fl-Anness I. Dan jenħtieġ li jiġi rifless b’mod xieraq fir-rekord bil-miktub li jiddokumenta l-arranġamenti li saru bejn il-Partijiet bħala riżultat ta’ konsultazzjonijiet skont l-Artikolu 6 FISH TCA.

               Għal dan il-għan, u abbażi ta’ dik l-informazzjoni, il-Kummissjoni għandha tibgħat lill-Kunsill, fi żmien suffiċjenti qabel l-iffirmar tar-reġistru bil-miktub, id-dettalji tal-ispeċifikazzjoni proposta tal-pożizzjoni tal-Unjoni għall-approvazzjoni tar-riżultati dettaljati tal-konsultazzjoni.

               Jekk matul il-laqgħat tal-Partijiet għall-Ftehim ma jkunx jista’ jintlaħaq qbil dwar l-ispeċifikazzjoni tal-pożizzjoni dwar it-TACs definittivi jew dwar kwalunkwe miżura oħra marbuta funzjonalment mal-opportunitajiet tas-sajd, inkluż fuq il-post, sabiex il-pożizzjoni tal-Unjoni kif stabbilita fl-Anness I tqis l-elementi l-ġodda, il-kwistjoni għandha tiġi riferuta lill-Kunsill jew lill-korpi preparatorji tiegħu.

                     (1)

                        7087/12 REV 1 ADD 1 COR 1.

                     (2)

                        Il-Komunikazzjoni tal-Kummissjoni lill-Parlament Ewropew u lill-Kunsill, Lejn sajd aktar sostenibbli fl-UE: is-sitwazzjoni attwali u l-orjentazzjonijiet għall-2021, 16.6.2020 COM(2020) 248 final, 16.6.2020.


               IL-KUMMISSJONI EWROPEA
            Brussell, 8.9.2021
            COM(2021) 537 final
            2021/0286(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li trid tittieħed f’isem l-Unjoni Ewropea fil-Kunsill Internazzjonali taz-Zokkor b’rabta mal-emenda tal-Ftehim Internazzjonali dwar iz-Zokkor tal-1992
            {SWD(2021) 235 final}

               MEMORANDUM TA’ SPJEGAZZJONI

               1.Suġġett tal-proposta

               Din il-proposta tikkonċerna deċiżjoni li tistabbilixxi l-pożizzjoni li trid tittieħed f’isem l-Unjoni fil-Kunsill Internazzjonali taz-Zokkor (“ISC”) b’rabta mal-vot speċjali previst li jrid jitwettaq f’konformità mal-Artikolu 44(1) tal-Ftehim Internazzjonali dwar iz-Zokkor (“ISA”) biex tirrakkomanda lill-Membri tal-Organizzazzjoni Internazzjonali taz-Zokkor (“ISO”) biex jemendaw l-ISA f´konformità mal-eżitu tan-negozjati għar-reviżjoni parzjali tiegħu li nbdew f’Lulju 2019.

               2.Kuntest tal-proposta

               2.1.Ftehim Internazzjonali dwar iz-Zokkor tal-1992

               L-ISA, 1992 għandu l-għan li jiżgura kooperazzjoni internazzjonali b’rabta mal-kwistjonijiet dinjija taz-zokkor u ma’ kwistjonijiet relatati, li jipprovdi forum għall-konsultazzjonijiet intergovernattivi dwar iz-zokkor u dwar modi biex titjieb l-ekonomija dinjija taz-zokkor, li jiffaċilita l-kummerċ billi jiġbor u jagħti informazzjoni dwar is-suq dinji taz-zokkor u dolċifikanti oħra u li jħeġġeġ iż-żieda fid-domanda għaz-zokkor, b’mod partikolari għal użi mhux tradizzjonali.

               L-ISA daħal fis-seħħ fl-1 ta’ Jannar 1993.

               L-Unjoni hija parti mill-ISA
                  1
               . L-ISA ġie konkluż bid-Deċiżjoni tal-Kunsill 92/580/KEE, u daħal fis-seħħ fl-1 ta’ Jannar 1993. Ġie konkluż għal perjodu ta’ tliet snin sal-31 ta’ Diċembru 1995, u minn dakinhar ’l hawn ġie estiż regolarment għal perjodi ulterjuri ta’ sentejn, kif previst mill-Artikolu 45 tiegħu. L-aħħar li ġie estiż l-ISA kien f’Lulju 2019
                  2
                u jibqa’ fis-seħħ sal-31 ta’ Diċembru 2021. Il-Kummissjoni ħejjiet proposta għal Deċiżjoni tal-Kunsill biex tkompli testendi l-ISA sa Diċembru 2023. Il-proċedura ta’ adozzjoni dwar din il-proposta għadha għaddejja.

               Huwa fl-interess tal-Unjoni li tipparteċipa fi ftehim internazzjonali dwar iz-zokkor, meta titqies l-importanza ta’ dak is-settur għal għadd ta’ Stati Membri u għall-ekonomija tas-settur taz-zokkor fl-Unjoni.

               2.2.Kunsill Internazzjonali taz-Zokkor

               L-ISC huwa l-korp responsabbli għall-qadi tal-funzjonijiet kollha meħtieġa biex jitwettqu d-dispożizzjonijiet tal-ISA. Huwa jadotta regoli u regolamenti, inklużi r-regoli ta’ proċedura tal-ISC u tal-kumitati tiegħu u tar-regolamenti finanzjarji u tal-persunal tal-ISO. L-ISC iżomm id-dokumentazzjoni meħtieġa u jippubblika rapport annwali u informazzjoni oħra fejn xieraq.

               Il-Membri tal-ISA għandhom 2000 vot b’kollox. Kull Membru tal-ISA għandu għadd speċifiku ta’ voti li kull sena jiġi aġġustat skont kriterji predefiniti fl-ISA. Id-deċiżjonijiet kollha tal-Kunsill għandhom jittieħdu, fil-prinċipju, b’kunsens sakemm ma jkunx stipulat mod ieħor fl-ISA. Fin-nuqqas ta’ kunsens, id-deċiżjonijiet għandhom isiru permezz ta’ vot ta’ maġġoranza sempliċi, sakemm l-ISA ma jipprevedix vot speċjali.

               2.3.Att previst tal- Kunsill Internazzjonali taz-Zokkor

               Fl-2017, il-Kummissjoni rċeviet awtorizzazzjoni mingħand il-Kunsill
                  3
               , biex tipparteċipa fin-negozjati mal-partijiet l-oħra għall-ISA, fi ħdan l-ISC, bil-għan li l-ISA jiġi mmodernizzat, b’mod partikolari fir-rigward tad-diskrepanzi bejn l-għadd ta’ voti u l-kontribuzzjonijiet finanzjarji tal-Membri tal-ISO minn naħa, u l-pożizzjoni relattiva tagħhom fis-suq dinji taz-zokkor min-naħa l-oħra. Dik l-awtorizzazzjoni ġiet estiża fl-2019 u tibqa’ valida sal-31 ta’ Diċembru 2021
                  4
               .

               Fil-55 sessjoni ta’ 19 ta’ Lulju 2019, l-ISC iddeċieda li jiftaħ in-negozjati fil-qafas tal-gwida tal-UNCTAD. Dawn in-negozjati se jikkonċernaw reviżjoni parzjali tal-ISA b’enfasi fuq it-tliet oqsma li ġejjin: il-baġit amministrattiv u l-kontribuzzjonijiet tal-Membri skont l-Artikolu 25; it-twessigħ tal-għanijiet, tal-istudji, tal-evalwazzjonijiet u tal-attivitajiet ta’ riċerka biex jippermettu l-inklużjoni ta’ prodotti oħra relatati maz-zokkor (b’mod partikolari, il-bijoetanol) fil-kamp ta’ applikazzjoni tal-Artikoli 1, 32, 33 u 34; u r-regoli għall-ħatra tad-Direttur Eżekuttiv skont l-Artikolu 23.

               (a)Baġit amministrattiv u kontribuzzjonijiet tal-Membri skont l-Artikolu 25

               Abbażi tal-awtorizzazzjoni ta’ negozjar mill-Kunsill, il-Kummissjoni ppreżentat proposti konkreti għall-emenda tal-Artikolu 25, li jirregola l-adozzjoni tal-baġit amministrattiv u l-kontribuzzjonijiet tal-Membri. Din il-proposta ġiet skatata mill-fatt li skont r-regoli attwali dwar il-kontribuzzjonijiet finanzjarji lill-ISO, is-sehem tal-Unjoni tal-kontribuzzjoni finanzjarja baqa’ prattikament l-istess mill-1992 ’il hawn, għalkemm is-suq dinji taz-zokkor, u b’mod partikolari l-pożizzjoni relattiva tal-Unjoni fih, inbidlu b’mod sostanzjali minn dak iż-żmien ’il hawn. Għaldaqstant, f’dawn l-aħħar snin l-Unjoni assumiet sehem sproporzjonatament kbir tal-kostijiet baġitarji
                  5
                u tar-responsabbiltà fl-ISO. Biex tindirizza s-sitwazzjoni, il-Kummissjoni inizjat negozjati dwar metodu ta’ kalkolu rivedut u mekkaniżmu ta’ aġġornament ta’ aġġustament aktar effettiv. Il-formula proposta tqis b’mod ugwali l-indikaturi rilevanti: il-produzzjoni, il-konsum, l-esportazzjonijiet, l-importazzjonijiet u l-ħila li tħallas , u tqis il-bidliet strutturali maż-żmien b’mekkaniżmu ta’ aġġustament annwali bbażat fuq medji mobbli ta’ ħames snin. Sabiex id-distribuzzjoni attwali tal-voti tiġi allinjata mar-realtajiet tal-lum fis-suq dinji taz-zokkor, mekkaniżmu ta’ tranżizzjoni huwa inkluż, li jillimita l-bidla annwali fl-għadd ta’ voti għal 15 % fl-ewwel ħames snin u għal 20 % għall-bqija tal-perjodu ta’ tranżizzjoni. Il-perjodu ta’ tranżizzjoni ma jistax jaqbeż l-għaxar snin. Il-Kummissjoni, f’isem l-Unjoni u f’konformità mal-awtorizzazzjoni ta’ negozjar mogħtija, appoġġat l-emenda tal-Artikolu 25 tal-ISA li tirriżulta min-negozjati.

               (b)Twessigħ tal-għanijiet, tal-istudji, tal-evalwazzjonijiet u tal-attivitajiet ta’ riċerka biex jippermettu l-inklużjoni ta’ prodotti oħra relatati maz-zokkor fil-kamp ta’ applikazzjoni tal-Artikoli 1, 32, 33 u 34

               Matul in-negozjati għar-reviżjoni parzjali tal-ISA, Membri oħra tal-ISA pproponew emendi dwar l-Artikoli 1 (għanijiet), 32 (informazzjoni u studji), 33 (evalwazzjonijiet fis-suq, konsum u statistika) u 34 (riċerka u żvilupp). Il-bidliet proposti permezz ta’ dawn l-emendi jinvolvu:

               (1)inklużjoni tal-bijoetanol fl-għanijiet ġenerali tal-ISA (Artikolu 1, Kapitolu I).

               (2)perspettiva usa’ dwar “informazzjoni u studji” (Artikolu 32, Kapitolu IX), “evalwazzjonijiet tas-suq, konsum u statistika” (Artikolu 33, Kapitolu IX), “riċerka u żvilupp” (Artikolu 34, Kapitolu X), essenzjalment biex tippermetti l-inklużjoni ta’ prodotti oħra relatati maz-zokkor (b’mod partikolari, il-bijoetanol) f’dawn l-attivitajiet.

               Il-Kummissjoni, f’isem l-UE u f’konformità mal-awtorizzazzjoni ta’ negozjar mogħtija, appoġġat dawn l-emendi, peress li l-għan ġenerali tal-ISA kif deskritt fl-Artikolu 1 tal-ISA mhux se jinbidel bl-inklużjoni tal-bijoetanol.

               L-emendi fil-punti a) u b) hawn fuq ġew diskussi fit-tul u ntlaħaq kunsens dwar il-formulazzjoni finali tagħhom mill-ISC matul is-57 sessjoni tiegħu li saret f’Novembru 2020.

               (c)Regoli għall-ħatra tad-Direttur Eżekuttiv skont l-Artikolu 23

               F’Diċembru 2020, il-Brażil ippropona emenda tal-Artikolu 23 tal-ISA dwar ir-regoli għall-ħatra tad-Direttur Eżekuttiv. Il-bidla ewlenija li ġabet magħha din l-emenda hija l-limitazzjoni tal-għadd ta’ mandati li Direttur Eżekuttiv jista’ jservi għal tnejn. Bħalissa, kemm il-Kapitolu IV tal-ISA kif ukoll il-Kapitolu IX tar-Regoli Amministrattivi relatati tiegħu ma jgħidu xejn dwar dawn l-aspetti kollha. Għalkemm ġiet ippreżentata wara l-iskadenza miftiehma tal-31 ta’ Jannar 2020, l-UE appoġġat l-inklużjoni ta’ din l-emenda fir-reviżjoni parzjali attwali tal-ISA peress li għandha l-għan li ttejjeb l-attivitajiet tal-Organizzazzjoni Internazzjonali taz-Zokkor u tikkontribwixxi għall-għan ġenerali tal-modernizzazzjoni tal-ISO. L-ISC laħaq qbil dwar il-formulazzjoni finali ta’ din l-emenda kif ukoll dwar l-inklużjoni tagħha fir-reviżjoni parzjali attwali tal-ISA matul it-58 sessjoni tiegħu f’Ġunju 2021.

               Jenħtieġ li l-emendi kollha ta’ hawn fuq maqbula matul in-negozjati għar-reviżjoni parzjali tal-ISA jiġu adottati f’konformità mal-proċedura stabbilita fl-Artikolu 44 tal-ISA sabiex isiru effettivi: “Il-Kunsill jista’, permezz ta’ vot speċjali, jirrakkomanda emenda ta’ dan il-Ftehim lill-Membri. Il-Kunsill jista’ jiffissa żmien li warajh kull Membru għandu jinnotifika lid-depożitarju bl-aċċettazzjoni tiegħu tal-emenda. L-emenda għandha ssir effettiva 100 jum wara li d-depożitarju jkun irċieva notifiki ta’ aċċettazzjoni mill-Membri li jkollhom mill-inqas żewġ terzi tal-voti totali tal-Membri kollha skont l-Artikolu 11 kif stabbilit skont l-Artikolu 25, jew f’data aktar tard li l-Kunsill seta’ stabbilixxa permezz ta’ vot speċjali. Il-Kunsill jista’ jiffissa żmien li fih kull Membru għandu jinnotifika lid-depożitarju bl-aċċettazzjoni tiegħu tal-emenda u, jekk l-emenda ma tkunx saret effettiva sa dak iż-żmien, għandha titqies irtirata. Il-Kunsill għandu jipprovdi lid-depożitarju bl-informazzjoni meħtieġa biex jiddetermina jekk in-notifiki ta’ aċċettazzjoni riċevuti humiex biżżejjed biex l-emenda tkun effettiva.”

               Skont l-Artikolu ta’ hawn fuq, matul is-sessjoni tiegħu li jmiss ippjanata għas-26 ta’ Novembru 2021, l-ISC se:

               ·Jirrakkomanda lill-Membri jemendaw l-ISA, jew b’kunsens jew, jekk ma jintlaħaqx kunsens, permezz ta’ votazzjoni speċjali.

               ·Japprova l-iskeda ta’ żmien għall-implimentazzjoni tal-emenda jew b’kunsens jew, jekk ma jintlaħaqx kunsens, permezz ta’ vot speċjali. Is-Segretarjat tal-ISO ppropona skeda ta’ żmien għall-implimentazzjoni tal-proċedura ta’ emenda skont l-Artikolu 44 u d-dħul fis-seħħ sussegwenti tal-emendi tal-Artikoli tal-ISA li jirriżultaw min-negozjati għar-reviżjoni parzjali tal-ISA. Din l-iskeda ta’ żmien proposta ġiet ippreżentata lill-ISC matul it-58 sessjoni tiegħu fit-18 ta’ Ġunju 2021. Matul is-sessjoni, l-ebda Membru ma qajjem oġġezzjonijiet fir-rigward tal-iskeda ta’ żmien proposta għall-implimentazzjoni.

               L-istadji ewlenin tal-iskeda ta’ żmien proposta għall-implimentazzjoni msemmija hawn fuq huma:

               ·Il-membri għandhom jinnotifikaw lid-depożitarju bin-notifika tal-aċċettazzjoni tal-emendi sat-30 ta’ Ġunju 2023. Din l-iskadenza hija proposta bil-ħsieb li jingħata biżżejjed żmien biex il-Membru jwettaq il-proċedura kostituzzjonali kollha meħtieġa għall-approvazzjoni tal-emenda tal-ISA.

               ·Jekk id-depożitarju jkun irċieva notifika ta’ aċċettazzjoni mill-Membri li jkollhom mill-inqas żewġ terzi tal-voti totali, l-emendi isiru effettivi fl- 31 ta’ Ottubru 2023. Dan huwa bejn wieħed u ieħor 123 jum wara d-data stabbilita għar-riċevuta tan-notifika ta’ aċċettazzjoni (jiġifieri t-30 ta’ Ġunju 2023). Membru li ma jkunx bagħat notifika ta’ aċċettazzjoni sa din id-data għandu jieqaf milli jkun parti mill-ISA.

               ·Jekk is-sitwazzjoni msemmija hawn fuq isseħħ, il-Membri japprovaw id-distribuzzjoni riveduta tal-voti, skont il-formula l-ġdida tal-kalkolu fl-Artikolu 25 emendat tal-ISA, u l-kontribuzzjoni finanzjarjagħall-20245 fit-tieni sessjoni tiegħu tal-ISC għall-2023, li se ssir fl-aħħar ġimgħa ta’ Novembru jew fl-ewwel ġimgħa ta’ Diċembru 2023.

               ·Dawn l-emendi jidħlu fis-seħħ fl-1 ta’ Jannar 2024. Din id-data taħbat mal-iskadenza tal-aħħar estensjoni tal-ISA li tkopri l-perjodu mill-1 ta’ Jannar 2022 sal-31 ta’ Diċembru 2023 (li trid tiġi approvata mis--sessjoni tal-ISC tas-26 ta’ Novembru 2021
                  6
               ).

               ·Jekk id-depożitarju jkun irċieva notifiki ta’ aċċettazzjoni mill-Membri li jkollhom inqas minn żewġ terzi tal-voti totali sal-31 ta’ Ottubru 2023, l-emenda ma ssirx effettiva u l-ISA, 1992 jibqa’ l-istess.

               L-iskeda ta’ żmien ta’ hawn fuq hija konformi mad-dispożizzjonijiet tal-Artikolu 44 tal-ISA.

               3.Pożizzjoni li trid tittieħed f’isem l-Unjoni

               L-għan ta’ din id-deċiżjoni huwa li tinkiseb l-awtorizzazzjoni tal-Kunsill biex il-Kummissjoni tivvota, f’isem l-Unjoni, matul id-59 sessjoni tal-ISC li ser issir fis-26 ta’ Novembru 2021, favur ir-rakkomandazzjoni lill-Membri tal-ISO biex jemendaw l-ISA f’konformità mal-eżitu tan-negozjati għar-reviżjoni parzjali tiegħu. L-abbozz tal-ISA emendat jinkludi bidliet fir-rigward tal-Artikoli 1, 25, 23, 32, 33 u 34 li jirriżultaw min-negozjati għar-reviżjoni parzjali tal-ISA (għad-dettalji, ara s-subpunti a, b u c taħt il-punt 2.3 hawn fuq).

               Ma hemmx dubju li huwa fl-interess tal-Unjoni li tirriforma l-ISO biex din tkompli tiġi allinjata mal-prattiki li l-Unjoni trawwem f’korpi internazzjonali oħra, kif ukoll mal-iżviluppi fis-suq dinji taz-zokkor mindu l-1992. Din ir-riforma se twassal għal trasparenza fir-rigward tar-responsabbiltajiet tal-Membri kif jivvutaw kif ukoll tal-kontribuzzjonijiet finanzjarji tagħhom. L-istabbiliment ta’ regoli ċari dwar il-ħatra tad-Direttur Eżekuttiv u l-limitazzjoni tal-għadd ta’ mandati li jista’ jaqdi huwa konformi mal-għan tal-Unjoni li timmodernizza l-ISA, filwaqt li l-inklużjoni formali tal-etanol fl-għanijiet u fil-programm ta’ ħidma tal-ISO tallinja l-kontenut tagħha ma’ dak li diġà jeżisti.

               Barra minn hekk, l-għan ta’ din id-deċiżjoni huwa li tinkiseb l-awtorizzazzjoni tal-Kunsill biex il-Kummissjoni tivvota, f’isem l-Unjoni, matul id-59 sessjoni tal-ISC li għandha ssir fis-26 ta’ Novembru 2021, favur skeda ta’ implimentazzjoni li tiżgura li l-istadji importanti differenti marbuta mal-emenda tal-ISA jiġu stabbiliti b’mod ċar u li d-dħul fis-seħħ tal-emenda ma jkunx aktar tard mill-1 ta’ Jannar 2024.

               4.Bażi ġuridika

               4.1.Bażi ġuridika proċedurali

               4.1.1.Prinċipji

               L-Artikolu 218(9) tat-Trattat dwar il-Funzjonament tal-Unjoni Ewropea (TFUE) jipprevedi deċiżjonijiet li jistabbilixxu “l-pożizzjonijiet li għandhom jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”

               Il-kunċett ta’ “atti li jkollhom effetti legali” jinkludi l-atti li jkollhom effetti legali skont ir-regoli tad-dritt internazzjonali li jirregolaw il-korp ikkonċernat. Jinkludi wkoll strumenti li ma għandhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatur90 tal-Unjoni”
                  7
               .

               4.1.2.Applikazzjoni għal dan il-każ

               L-att previst tal-Kunsill Internazzjonali taz-Zokkor se jemenda l-Isa, li huwa ftehim internazzjonali li jorbot lill-Unjoni. L-att previst għalhekk għandu effetti ġuridiċi.

               L-att previst la jissupplimenta u lanqas jemenda l-qafas istituzzjonali tal-ISA.

               Għaldaqstant, il-bażi ġuridika proċedurali tad-deċiżjoni proposta hija l-Artikolu 218(9) tat-TFUE.

               4.2.Bażi ġuridika sostantivi

               4.2.1.Prinċipji

               Il-bażi ġuridika sostantiva għal deċiżjoni skont l-Artikolu 218(9) tat-TFUE tiddependi primarjament mill-għan u mill-kontenut tal-att previst li fir-rigward tiegħu tittieħed pożizzjoni f’isem l-Unjoni. Jekk l-att previst ikollu żewġ għanijiet jew żewġ komponenti, u jekk wieħed minn dawk l-għanijiet jew minn dawk il-komponenti jkun jista’ jiġi identifikat bħala dak ewlieni, filwaqt li l-ieħor ikun biss wieħed inċidentali, id-deċiżjoni skont l-Artikolu 218(9) tat-TFUE trid tissejjes fuq bażi ġuridika sostantiva waħda, jiġifieri dik mitluba mill-għan jew mill-komponent ewlieni jew predominanti.

               4.2.2.Applikazzjoni għal dan il-każ

               L-objettiv ewlieni u l-kontenut tal-att previst jirrelataw mal-politika kummerċjali komuni (il-kummerċ fi prodotti agrikoli).

               Għaldaqstant, il-bażi ġuridika sostantiva tad-deċiżjoni proposta hija l-Artikolu 207 tat-TFUE.

               4.3.Konklużjoni

               Jenħtieġ li l-bażi ġuridika tad-deċiżjoni proposta tkun l-Artikolu 207 tat-TFUE, flimkien mal-Artikolu 218(9) tat-TFUE.

               5.Pubblikazzjoni tal-att previst

               Billi l-att tal-Kunsill Internazzjonali taz-Zokkor se jemenda l-Ftehim, jixraq li jiġi ppubblikat f’Il-Ġurnal Uffiċjali tal-Unjoni Ewropea wara li jiġi adottat.

               2021/0286 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li trid tittieħed f’isem l-Unjoni Ewropea fil-Kunsill Internazzjonali taz-Zokkor b’rabta mal-emenda tal-Ftehim Internazzjonali dwar iz-Zokkor tal-1992

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 207, flimkien mal-Artikolu 218(9) tiegħu,

               Wara li kkunsidra l-proposta tal-Kummissjoni Ewropea,

               Billi:

               (1)L-Unjoni hija Parti mill-Ftehim Internazzjonali dwar iz-Zokkor tal-1992 (“ISA”), li ġie konkluż mill-Unjoni bid-Deċiżjoni tal-Kunsill 92/580/KEE
                  8
               1 u hija Membru tal-Organizzazzjoni Internazzjonali taz-Zokkor (“ISO”).

               (2)F’konformità mal-Artikolu 8 tal-ISA, il-Kunsill Internazzjonali taz-Zokkor iwettaq jew iħejji għat-twettiq ta’ dawn il-funzjonijiet kollha li jkunu meħtieġa biex jiġu implimentati d-dispożizzjonijiet tal-ISA. Skont l-Artikolu 13 tal-ISA, id-deċiżjonijiet kollha tal-Kunsill Internazzjonali taz-Zokkor fil-prinċipju jittieħdu b’kunsens. Fin-nuqqas ta’ kunsens, id-deċiżjonijiet isiru permezz ta’ vot b’maġġoranza sempliċi, sakemm l-ISA ma jipprevedix vot speċjali.

               (3)Skont l-Artikolu 25 tal-ISA, il-Membri tal-ISO għandhom 2000 vot b’kollox. Kull membru tal-ISO għandu għadd speċifiku ta’ voti li kull sena jiġi aġġustat f’konformità mal-kriterji stipulati fl-Artikolu.

               (4)Madankollu, id-distribuzzjoni tal-voti fost il-Membri tal-ISO li tiddetermina wkoll il-kontribuzzjoni finanzjara tal-Membri lill-ISO, ma għadhiex tirrifletti r-realtajiet tas-suq dinji taz-zokkor.

               (5)Skont ir-regoli tal-ISA dwar il-kontribuzzjonijiet finanzjarji lill-ISO, is-sehem tal-Unjoni baqa’ l-istess mill-1992 ’il hawn, għalkemm is-suq dinji taz-zokkor, u b’mod partikolari l-pożizzjoni relattiva tal-Unjoni fih, inbidlu b’mod sostanzjali minn dak iż-żmien ’il hawn. Għaldaqstant, f’dawn l-aħħar snin l-Unjoni assumiet sehem sproporzjonatament kbir tal-kostijiet baġitarji u tar-responsabbiltà fl-ISO.

               (6)Bid-Deċiżjoni tal-Kunsill (UE) 2017/2242
                  9
               2, il-Kummissjoni rċeviet awtorizzazzjoni mingħand il-Kunsill, biex tidħol f’negozjati mal-partijiet l-oħra għall-ISA fi ħdan l-Kunsill Internazzjonali taz-Zokkor bil-għan li tiġi mmodernizzata l-ISA, b’mod partikolari fir-rigward tad-diskrepanzi bejn l-għadd ta’ voti u l-kontribuzzjonijiet finanzjarji tal-Membri tal-ISO minn naħa u l-pożizzjoni relattiva tagħhom fis-suq dinji taz-zokkor min-naħa l-oħra. L-awtorizzazzjoni ġiet estiża sal-31 ta’ Diċembru 2021 bid-Deċiżjoni tal-Kunsill (UE) 2019/2136
                  10
               3.

               (7)Abbażi tal-awtorizzazzjoni li rċeviet, il-Kummissjoni ħadet sehem f’negozjati ma’ pajjiżi membri tal-ISO u ppreżentat proposti konkreti għall-emendar tal-Artikolu 25 tal-ISA, li jirregola l-adozzjoni tal-baġit amministrattiv u tal-kontribuzzjonijiet tal-Membri. Waqt il-55 Sessjoni tiegħu, fid-19 ta’ Lulju 2019, il-Kunsill Internazzjonali taz-Zokkor iddeċieda li jiftaħ negozjati għal reviżjoni parzjali tal-ISA qabel il-laqgħa tiegħu li jmiss f’Novembru 2019, skont il-gwida tal-Konferenza tan-Nazzjonijiet Uniti dwar il-Kummerċ u l-Iżvilupp (UNCTAD).

               (8)Wara talbiet minn diversi Membri tal-ISO, il-Kunsill Internazzjonali taz-Zokkor iddeċieda li, minbarra r-reviżjoni tal-Artikolu 25 tal-ISA, li ġiet proposta mill-Unjoni, oqsma oħra tal-ISA jridu jkunu s-suġġett ta’ negozjati formali, b’mod partikolari, l-għanijiet skont l-Artikolu 1 tal-ISA u l-prijoritajiet ta’ ħidma tal-ISO skont l-Artikoli 32, 33 u 34 tal-ISA kif ukoll ir-regoli għall-ħatra tad-Direttur Eżekuttiv skont l-Artikolu 23 tal-ISA. Il-formulazzjoni finali tal emendi li jikkonċernaw l-Artikoli kienet miftehma mill-Kunsill Internazzjonali taz-Zokkor matul is-57 sessjoni f’Novembru 2020 u t-58 sessjoni f’Ġunju 2021.

               (9)Kull emenda miftiehma f’dawn in-negozjati trid tiġi adottata f’konformità mal-proċedura stabbilita fl-Artikolu 44 tal-ISA. Skont dak l-Artikolu, il-Kunsill Internazzjonali taz-Zokkor jista’, permezz ta’ vot speċjali, jirrakkomanda emenda tal-ISA lill-Membri tal-ISO. Bħala membru tal-Kunsill Internazzjonali dwar iz-Zokkor, f’konformità mal-Artikolu 7 tal-ISA, l-Unjoni tkun tista’ tieħu sehem f’dan il-vot speċjali bl-għan li jniedi l-proċedura għall-emendar tal-qafas istituzzjonali tal-ISA.

               (10)Skont l-iskeda ta’ żmien għall-implimentazzjoni tar-reviżjoni parzjali tal-ISA, il-vot speċjali skont l-Artikolu 44 tal-ISA, li jirrakkomanda lill-Membri jemendaw l-ISA, se jsir matul id-59 sessjoni tal-Kunsill Internazzjonali taz-Zokkor ippjanata għal Novembru 2021.

               (11)Huwa xieraq li tiġi stabbilita l-pożizzjoni li trid tittieħed f’isem l-Unjoni fid-59 sessjoni tal-Kunsill Internazzjonali taz-Zokkor, li temenda l-ISA biex tirrifletti li l-eżitu tan-negozjati għar-reviżjoni parzjali tiegħu huwa fl-interess tal-Unjoni.

               (12)Barra minn hekk, huwa xieraq li tiġi stabbilita l-pożizzjoni li trid tittieħed f’isem l-Unjoni fid-59 sessjoni tal-Kunsill Internazzjonali taz-Zokkor dwar l-iskeda ta’ żmien għall-implimentazzjoni tal-emenda msemmija hawn fuq għall-ISA peress li l-emenda implimentata sa mhux aktar tard mill-1 ta’ Jannar 2024 hija fl-interess tal-Unjoni,

               ADOTTAT DIN ID-DEĊIŻJONI:

               Artikolu 1

               Il-pożizzjoni li trid tittieħed f’isem l-Unjoni fir-rigward tal-votazzjoni speċjali li trid issir matul id-59 sessjoni tal-Kunsill Internazzjonali taz-Zokkor fis-26 ta’ Novembru 2021 skont l-Artikolu 44 tal-Ftehim Internazzjonali dwar iz-Zokkor tal-1992, hija stabbilita fl-Anness ta’ din id-Deċiżjoni.

               Artikolu 2

               Din id-Deċiżjoni hija indirizzata lill-Kummissjoni.

               Magħmul fi Brussell,

                     Għall-Kunsill

                     Il-President

                        DIKJARAZZJONI FINANZJARJA

                        FinancSt/10/
                           PSH/hn/xxxxxx

                        6.22.2021.1

                        DATA: 12 ta’ Lulju 2021

                        1.

                        INTESTATURA TAL-BAĠIT:

                        14 20 03 06 Organizzazzjonijiet u ftehimiet internazzjonali

                        APPROPRJAZZJONIJIET:

                        B2021 EUR 6 300 000

                        2.

                        TITOLU:

                        Proposta għal Deċiżjoni tal-Kunsill li tistabbilixxi l-pożizzjoni li trid tittieħed f’isem l-Unjoni Ewropea fil-Kunsill Internazzjonali taz-Zokkor b’rabta mal-emenda tal-Ftehim Internazzjonali dwar iz-Zokkor tal-1992

                        3.

                        BAŻI ĠURIDIKA: L-Artikolu 207 flimkien mal-Artikolu 218(9) tat-Trattat dwar il-Funzjonament tal-Unjoni Ewropea

                        4.

                        GĦANIJIET:

                        Din il-proposta tikkonċerna deċiżjoni li tistabbilixxi l-pożizzjoni li trid tittieħed f’isem l-Unjoni fil-Kunsill Internazzjonali taz-Zokkor (“ISC”) b’rabta mal-vot speċjali li jrid jitwettaq f’konformità mal-Artikolu 44(1) tal-Ftehim Internazzjonali dwar iz-Zokkor (“ISA”) li jirrakkomanda lill-Membri tal-Organizzazzjoni Internazzjonali taz-Zokkor (“ISO”) biex jemendaw l-ISA f’konformità mal-eżitu tan-negozjati għar-reviżjoni parzjali tiegħu li nbdew f’Lulju 2019. Ir-reviżjoni tikkonċerna prinċipalment metodu ta’ kalkolu rivedut u mekkaniżmu ta’ aġġornament ta’ aġġustament aktar effettiv sabiex jiġi normalizzat is-sehem tal-UE tal-kostijiet u tar-responsabbiltà baġitarji fi ħdan l-ISO.

                        5.

                        IMPLIKAZZJONIJIET FINANZJARJI

                        PERJODU TA’ 12-IL XAHAR

                           (f’miljuni ta’ EUR)

                        SENA FINANZJARJA ATTWALI

                        2021

                        (f’miljuni ta’ EUR)

                        SENA FINANZJARJA TA’ WARA

                        2022

                        (f’miljuni ta’ EUR)

                        5.0

                        NEFQA

                        -
                              IDDEBITATA LILL-BAĠIT TAL-UE
                           (RIFUŻJONIJIET/INTERVENTI)

                        -
                              AWTORITAJIET NAZZJONALI

                        -
                              OĦRAJN

                        5.1

                        DĦUL

                        -
                              RIŻORSI PROPRJI TAL-UE (IMPOSTI / DAZJI TAD-DWANA)

                        -
                              NAZZJONALI

                        2023 (f’miljuni ta’ EUR)

                        5.0.1

                        NEFQA PROĠETTATA

                        5.1.1

                        DĦUL PROĠETTAT

                        5.2

                        METODU TAL-KALKOLU:

                        6.0

                        IL-PROĠETT JISTA’ JIĠI FFINANZJAT MILL-APPROPRJAZZJONIJIET IMDAĦĦLA FIL-KAPITOLU RILEVANTI TAL-BAĠIT ATTWALI?

                        IVA

                        6.1

                        IL-PROĠETT JISTA’ JIĠI FFINANZJAT PERMEZZ TA’ TRASFERIMENT BEJN KAPITOLI TAL-BAĠIT ATTWALI?

                        -

                        6.2

                        SE JKUN HEMM BŻONN TA’ BAĠIT SUPPLIMENTARI?

                        -

                        6.3

                        SE JKUN HEMM BŻONN LI JIDDAĦĦLU L-APPROPRJAZZJONIJIET F’BAĠITS FUTURI?

                        IVA

                        OSSERVAZZJONIJIET:

                        Il-proposta jista’ jkollha konsegwenzi finanzjarji mill-2024 iżda dawn ma jistgħux jiġu kwantifikati fil-preżent. Is-sehem tal-Unjoni tal-kontribuzzjoni finanzjarja jvarja skont l-għadd finali ta’ voti attribwiti lill-UE wara l-ftehim ta’ emenda. X’aktarx is-sehem tal-UE se jonqos.

                     (1)

                        Id-Deċiżjoni tal-Kunsill (92/580/KEE) tat-13/11/1992 (ĠU L 379, tat-23/12/1992, p.15).

                     (2)

                        Id-Deċiżjoni tal-Kunsill 2019/1251 tal-15 ta’ Lulju 2019 dwar il-pożizzjoni li għandha tittieħed, f’isem l-Unjoni, fil-Kunsill Internazzjonali taz-Zokkor fir-rigward tal-estensjoni tal-Ftehim Internazzjonali dwar iz-Zokkor ISA tal-1992 (ĠU L 195, 23.7.2019, p. 18).

                     (3)

                        Id-Deċiżjoni tal-Kunsill 2017/2242 tat-30 ta’ Novembru 2017 li tawtorizza l-ftuħ tan-negozjati għall-emendar tal-Ftehim Internazzjonali dwar iz-Zokkor tal-1992 (ĠU L 322, 7.12.2017, p. 29).

                     (4)

                        Id-Deċiżjoni tal-Kunsill 2019/2136 tal-5 ta’ Diċembru 2019 li tawtorizza l-ftuħ tan-negozjati biex jiġi emendat il-Ftehim Internazzjonali dwar iz-zokkor ISA (ĠU L 324, 13.12.2019, p.3).

                     (5)

                        L-għadd ta’ voti determinati skont l-Artikolu 25 flimkien mal-ammont għal kull vot jintużaw biex tiġi kalkulata l-kontribuzzjoni finanzjarja ta’ kull Membru għall-baġit annwali tal-ISO.

                     (6)

                        Il-Kummissjoni abbozzat proposta għal Deċiżjoni tal-Kunsill biex tkompli testendi l-ISA sa Diċembru 2023. Il-proċedura ta’ adozzjoni dwar din il-proposta għadha għaddejja.

                     (7)

                        Is-Sentenza tal-Qorti tal-Ġustizzja tas-7 ta’ Ottubru 2014, il-Ġermanja ve il-Kunsill, C-399/12, ECLI:EU:C:2014:2258, il-paragrafu 61 sa 64.

                     (8)
                  1
                        Id-Deċiżjoni tal-Kunsill 92/580/KEE tat-13 ta’ Novembru 1992 dwar l-iffirmar u l-konklużjoni tal-Ftehim Internazzjonali dwar iz-Zokkor 1992 (ĠU L 379, 23.12.1992, p. 15).

                     (9)
                  2
                        Id-Deċiżjoni tal-Kunsill (UE) 2017/2242 tat-30 ta’ Novembru 2017 li tawtorizza l-ftuħ tan-negozjati għall-emendar tal-Ftehim Internazzjonali dwar iz-Zokkor tal-1992 (ĠU L 322, 7.12.2017, p. 29).

                     (10)
                  3
                        Id-Deċiżjoni tal-Kunsill (UE) 2019/2136 tal-5 ta’ Diċembru 2019 li tawtorizza l-ftuħ ta’ negozjati biex jiġi emendat il-Ftehim Internazzjonali dwar iz-Zokkor tal-1992 (ĠU L 324, 13.12.2019, p. 3).

    ---documentbreak---

               IL-KUMMISSJONI EWROPEA
            Brussell, 8.9.2021
            COM(2021) 537 final
            ANNESS
            ta' [...]
            Proposta għadDEĊIŻJONI TAL-KUNSILL
            dwar il-pożizzjoni li trid tittieħed f’isem l-Unjoni Ewropea fil-Kunsill Internazzjonali taz-Zokkor b’rabta mal-emenda tal-Ftehim Internazzjonali dwar iz-Zokkor tal-1992
            {SWD(2021) 235 final}

               ANNESS

               Il-pożizzjoni li trid tittieħed f’isem l-Unjoni matul il-votazzjoni speċjali fid-59 sessjoni tal-Kunsill Internazzjonali taz-Zokkor (ISC) għandha tkun li tivvota favur:

               (a)ir-rakkomandazzjoni lill-Membri tal-Organizzazzjoni Internazzjonali taz-Zokkor biex jemendaw il-Ftehim Internazzjonali dwar iz-Zokkor (ISA) biex jirrifletti l-bidliet li jirriżultaw min-negozjati għar-reviżjoni parzjali tiegħu fir-rigward tal-Artikoli 1, 23, 25, 32, 33 u 34 tal-ISA;

               (b)l-approvazzjoni tal-iskeda ta’ żmien, kif miftiehem matul it-58 sessjoni tal-ISC f’Ġunju 2021, li tistabbilixxi l-iskadenzi għall-istadji differenti tal-proċedura stabbilita fl-Artikolu 44 tal-ISA;

               (c)l-implimentazzjoni tal-emenda msemmija fil-punt (a) f’konformità mal-iskeda ta’ żmien imsemmija fil-punt (b) li tiżgura li l-emenda tidħol fis-seħħ sa mhux aktar tard mill-1 ta’ Jannar 2024.

               Ir-rappreżentanti tal-Unjoni fl-ISC jistgħu jaqblu dwar adattamenti tekniċi għal dokumenti oħra tal-ISC mingħajr deċiżjoni ulterjuri tal-Kunsill li tistabbilixxi l-pożizzjoni li trid tittieħed f’isem l-Unjoni, jekk dawn jirriżultaw mill-emenda msemmija fl-ewwel paragrafu, il-punt (a).